ครม.ไฟเขียวรถไฟไทย-จีนเฟสแรก “กลางดง-ปางอโศก” เริ่มตอกเสาเข็ม 21 ธ.ค.นี้
ครม.ไฟเขียวรถไฟไทย-จีนเฟสแรก “กลางดง-ปางอโศก” เริ่มตอกเสาเข็ม 21 ธ.ค.นี้
19 ธ.ค. 2560

นายณัฐพร จาตุศรีพิทักษ์ ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบกรมทางหลวงดำเนินโครงการก่อสร้างรถไฟไทย-จีน หรือ รถไฟความเร็วสูง(ไฮสปีดเทรน) เพื่อเชื่อมโยงภูมิภาคช่วงกรุงเทพมหานคร-หนองคาย (ระยะที่ 1 กรุงเทพมหานคร-นครราชสีมา) จากกลางดง-ปางอโศก ระยะทาง 3.5 กิโลเมตร ตามที่การรถไฟแห่งประเทศไทย (รฟท.) เสนอ ซึ่งจะเริ่มปักหมุดก่อสร้างในวันที่ 21 ธ.ค.60 เนื่องจากเป็นการก่อสร้างทางวิ่งระดับดิน โดยมีลักษณะเป็นคันทางรถไฟเป็นหลัก ใกล้เคียงกับการก่อสร้างคันทางถนนที่กรมทางหลวงมีความเชี่ยวชาญอยู่แล้ว กรอบวงเงิน 425.94 ล้านบาท
สำหรับการก่อสร้างโครงการดังกล่าวในระยะที่ 1 กรุงเทพมหานคร-นครราชสีมา แบ่งออกเป็น 4 ช่วง ได้แก่ 1.ช่วงกลางดง-ปางอโศก ระยะทาง 3.5 กม. เริ่มก่อสร้าง 21 ธ.ค.60 ใช้เวลา 6 เดือน และให้เร่งรัดระยะ 2 ช่วงสีคิ้ว-กุดจิก ระยะทาง 11 กม. เริ่มก่อสร้างเดือน ส.ค.61 ใช้เวลา 12 เดือน 3.ช่วงแก่งคอย-นครราชสีมา ระยะทาง 119.5 กม. เริ่มก่อสร้างเดือน พ.ย.61 ใช้เวลา 30 เดือน และ 4.ช่วงบางซื่อ-แก่งคอย ระยะทาง 119 กม. เริ่มก่อสร้างเดือน ม.ค. 62 ใช้เวลา 30 เดือน โดยการก่อสร้างในช่วงที่เหลือ รฟท.จะดำเนินการหาผู้รับเหมาด้วยวิธีการประกวดราคาตาม พ.ร.บ.จัดซื้อจัดจ้าง พ.ศ.2560